[pic] | EUROOPA ÜHENDUSTE KOMISJON |

Brüssel 11.8.2009

KOM(2009) 424 lõplik

2009/0117 (CNS)

Ettepanek:

NÕUKOGU DIREKTIIV,

millega muudetakse direktiivi 2000/29/EÜ seoses laborikatsete delegeerimisega

SELETUSKIRI

ETTEPANEKU TAUST

Ametlike kontrollide kontekstis selliste laboriülesannete delegeerimisest allasutustele, mida peavad taimetervise valdkonnas täitma liikmesriikide pädevad ametiasutused (direktiivi 2000/29/EÜ artikli 2 lõike 1 punkti g alapunkt ii[1]), on viimaste aastate jooksul saanud liikmesriikide ja komisjoni vaheliste arutelude korduv teema.

Liikmesriigid on mitmel korral nimetanud raskusi seoses nende riiklike taimekaitsetalituste ümberkorraldamisega, pidades silmas ELi taimetervist käsitlevate õigusaktide praeguseid sätteid, mille kohaselt on ette nähtud, et ametiasutused, kellele võib delegeerida laboriülesandeid, täidavad üksnes teatavaid ülesandeid avalikes huvides.

Delegeerimist käsitlevad sätted lisati direktiivi 1991. aastal. Liikmesriikide taimetervise ametiasutuste struktuur ja ülesanded on pärast seda edasi arenenud. Tihti ei vastaks mitmes liikmesriigis organisatsioonid, kellele saaks delegeerida laborianalüüside tegemist (ülikoolid, teadusorganisatsioonid ja eralaboratooriumid) direktiivi 2000/29/EÜ artikli 2 lõike 1 punkti g alapunkti ii nõuetele ning on ka oht, et tekib huvide konflikt. Kõnealuste organisatsioonide kaasamine on siiski vajalik, et teha väga spetsiifilisi analüüse selliste kahjulike organismide tuvastamiseks ja kinnitamiseks, mida ELis ei esine ja mille kohta on vähe eksperdiarvamusi. Lisaks sellele on direktiivi 2000/29/EÜ raames tehtavad laborikatsed väga tehnilised ülesanded, mille sooritamiseks on vaja väga mitmesuguseid kõrgtehnoloogilisi vahendeid ja laboritöötajaid, kes on kõrgelt kvalifitseeritud ja keda on vähe.

Selleks, et kohandada laborikatsete delegeerimise suhtes kehtivaid nõudeid vastavalt praegustele vajadustele, tundub olevat asjakohane muuta lühikeses perspektiivis direktiivi 2000/29/EÜ artikli 2 lõike 1 punkti g alapunkti ii. 2007. aasta detsembris peetud nõukogu töörühma koosolekul toetas seda lähenemisviisi enamik juhtivaid taimeterviseametnikke.

KONSULTEERIMINE HUVITATUD ISIKUTEGA JA MÕJU HINDAMINE

2008. aasta aprillis koostati kõnealust teemat käsitlev kokkuvõte. Kuna kavandatud muudatustel on vähene mõju, leiti, et nende täieliku mõju hindamist ei ole vaja teha.

ETTEPANEKU ÕIGUSLIK KÜLG

Direktiivi 2000/29/EÜ artikli 2 lõike 1 punkti g alapunkti ii on kavas teha järgmised muudatused:

- lisatakse säte, mille kohaselt oleks delegeeritud ülesandeid täitvatel juriidilistel isikutel lubatud teha ka muid kui kõnealuses direktiivis osutatud laborikatseid;

- lisatakse säte, mille kohaselt on lubatud delegeerida laborikatseid juriidilistele isikutele, kellel ei ole kohustust kõnealuse direktiivi raames täita üksnes teatavaid ülesandeid avalikes huvides;

- mõlemal juhul lisatakse sätted, millega tagatakse, et direktiiviga ette nähtud delegeeritud ülesandeid täidetakse liikmesriikide vastutavate ametiasutuste järelevalve all ja et kõnealused ametiasutused kontrollivad, et asjaomased juriidilised isikud on erapooletud ning et nende puhul ei teki seoses delegeeritud ülesannete täitmisega huvide konflikti.

MÕJU EELARVELE

Kõnealusel ettepanekul nõukogu direktiivi kohta ei ole finantsmõju ühenduse eelarvele.

2009/0117 (CNS)

Ettepanek:

NÕUKOGU DIREKTIIV,

[kuupäev],

millega muudetakse direktiivi 2000/29/EÜ seoses laborikatsete delegeerimisega

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,

võttes arvesse Euroopa Parlamendi arvamust[2],

ning arvestades järgmist:

1. Vastavalt nõukogu 8. mai 2000. aasta direktiivile 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta[3] võivad liikmesriigi vastutavad ametiasutused delegeerida kõnealuse direktiiviga neile määratud ülesandeid, sealhulgas laborikatseid, ainult sellisele juriidilisele isikule, kes ametlikult heakskiidetud põhikirja alusel täidab üksnes teatavaid ülesandeid avalikes huvides.

2. Laborikatsed, mida tuleb teha direktiivi 2000/29/EÜ raames, on väga tehnilist laadi ja hõlmavad eri teadusvaldkondi. Kõnealuse kontrolli jaoks on vaja palju erinevaid ja kulukaid tehnilisi vahendeid ning laboritöötajaid, kes on kõrgelt kvalifitseeritud ning on suutelised kohanema diagnostiliste meetodite kiire arenguga. Kontrollide arv, mida tuleb teha, on viimaste aastatega kasvanud. Seetõttu on muutunud üha raskemaks leida juriidilisi isikuid, kes vastavad kõikidele vajalikele nõuetele.

3. Sel põhjusel on asjakohane näha ette, et direktiivi 2000/29/EÜ alusel nõutavaid arvukaid ja erinevaid laborikatseid võib lisaks juriidilistele isikutele, kes täidavad üksnes teatavaid ülesandeid avalikes huvides, delegeerida juriidilistele isikutele, kes sellele nõudele ei vasta, nagu ülikoolidele, teadusorganisatsioonidele või eralaboratooriumidele tingimusel, et nad vastavad teatavatele tingimustele.

4. Samal ajal on asjakohane lubada juriidilistel isikutel, kes täidavad delegeeritud ülesandeid kooskõlas direktiiviga 2000/29/EÜ, kasutada oma laboratooriume selliste kontrollide jaoks, mis ei kuulu nende teatavate avalikes huvides täidetavate ülesannete hulka.

5. Direktiivi 2000/29/EÜ artikli 2 lõike 1 punkti g tuleks seega vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2000/29/EÜ artikli 2 lõike 1 punkt g asendatakse järgmisega:

„Liikmesriigi vastutavad ametiasutused võivad vastavalt oma siseriiklikele õigusaktidele käesoleva direktiiviga neile määratud ning nende järelevalve all täidetavad ülesanded delegeerida avalik-õiguslikule või eraõiguslikule juriidilisele isikule, tingimusel et sellisel juriidilisel isikul ja selle liikmetel ei ole võetavate meetmete tulemuste suhtes mingit isiklikku huvi. Liikmesriikide vastutavad ametiasutused tagavad, et selline juriidiline isik täidab ametlikult heakskiidetud põhikirja alusel üksnes teatavaid ülesandeid avalikes huvides, välja arvatud laborikatsed, mida kõnealune juriidiline isik võib teha isegi siis, kui see ei kuulu tema teatavate avalikes huvides täidetavate ülesannete hulka.

Olenemata teise lõigu teisest lausest võivad liikmesriigi vastutavad ametiasutused siiski delegeerida käesoleva direktiiviga neile määratud laborikatseid juriidilisele isikule, kes ei vasta kõnealusele sättele, tingimusel, et asjaomane vastutav ametiasutus tagab, et juriidiline isik, kellele ta laborikatsed delegeerib, on erapooletu ja et kõnealusele juriidilisele isikule delegeeritud ülesannete ja tema muu tegevuse vahel ei ole huvide konflikti.”

Artikkel 2

Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 30. juuniks 2010. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Nad kohaldavad neid norme alates 1. juulist 2010.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Liidu Teatajas .

Artikkel 4

Käesolev direktiiv on adresseeritud liikmesriikidele.

Brüssel,

Nõukogu nimel

eesistuja

[1] Nõukogu direktiiv 2000/29/EÜ, 8. mai 2000, taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.7.2000, lk 1).

[2] ELT C […], […], lk […].

[3] ELT L 169, 10.7.2000, lk 1.